รัฐบาลไทย-ข่าวทำเนียบรัฐบาล-รัฐบาล โดย พม. ลงพื้นที่ตรวจเยี่ยมและให้กำลังใจ พร้อมให้การช่วยเหลือผู้ได้รับผลกระทบจากอุทกภัยในพื้นที่ จังหวัดนครพนม
วันจันทร์ที่ 7 สิงหาคม 2560
รัฐบาล โดย พม. ลงพื้นที่ตรวจเยี่ยมและให้กําลังใจ พร้อมให้การช่วยเหลือผู้ได้รับผลกระทบจากอุทกภัยในพื้นที่ จังหวัดนครพนม
รัฐบาล โดย พม. ลงพื้นที่ตรวจเยี่ยมและให้กําลังใจ พร้อมให้การช่วยเหลือผู้ได้รับผลกระทบจากอุทกภัยในพื้นที่ จังหวัดนครพนม
วันนี้ (5 ส.ค. 60) เวลา 09.00 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่า พลอากาศเอก ประจิน จั่นตอง รองนายกรัฐมนตรี พร้อมด้วยพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)และคณะผู้บริหารกระทรวง พม. ลงพื้นที่ตรวจเยี่ยมและให้กําลังใจผู้ได้รับผลกระทบจากอุทกภัยในพื้นที่ อําเภอนาแก และอําเภอวังยาง จังหวัดนครพนม พร้อมให้ความช่วยเหลือในเบื้องต้น อาทิ มอบถุงยังชีพ เครื่องอุปโภคบริโภค และเงินสงเคราะห์ครอบครัวช่วยเหลือผู้ประสบภัยกรณีฉุกเฉิน เป็นต้น ณ ศูนย์พักพิงชั่วคราวโรงเรียนบ้านนาขามส้มป่อย ตําบลวังยาง อําเภอวังยาง จังหวัดนครพนม
พลตํารวจเอก อดุลย์กล่าวว่า จากสถานการณ์ฝนตกหนักและน้ําท่วมจากอิทธิพลของพายุเซินกา ส่งผลให้เกิดอุทกภัยในหลายจังหวัด โดยเฉพาะในพื้นที่ภาคเหนือและภาคตะวันออกเฉียงเหนือในช่วงนี้ ส่งผลให้ประชาชนได้รับความเดือดร้อนและเกิดผลกระทบเป็นจํานวนมาก รัฐบาลโดยกระทรวงการพัฒนาสังคมและความมั่นคงของมนุษย์ (พม.) มีความห่วงใยประชาชนที่ได้รับผลกระทบและความเดือดร้อนจากสถานการณ์ดังกล่าว และวันนี้ได้ลงพื้นที่จังหวัดนครพนม ซึ่งเป็นหนึ่งในจังหวัดที่ประสบอุทกภัย และประชาชนได้รับความเดือดร้อน โดยเฉพาะพื้นที่อําเภอนาแก และอําเภอวังยาง ทั้งนี้ เพื่อเป็นการบรรเทาความเดือดร้อนของผู้ได้รับผลกระทบในเบื้องต้น จึงได้นําถุงยังชีพ เครื่องอุปโภคบริโภค และเงินสงเคราะห์ครอบครัวช่วยเหลือผู้ประสบภัยกรณีฉุกเฉิน มามอบให้ประชาชนจํานวน 220 ครอบครัว
พลตํารวจเอก อดุลย์กล่าวต่อไปว่า สําหรับแนวทางการช่วยเหลือผู้ประสบภัยของหน่วยงานในสังกัด พม. จังหวัดนครพนม อาทิ 1) จัดตั้งศูนย์รับบริจาคช่วยเหลือผู้ประสบภัย ณ ศูนย์พัฒนาคุณภาพชีวิตและส่งเสริมอาชีพผู้สูงอายุจังหวัดนครพนม 2) จัดตั้งศูนย์ปฏิบัติการและทีมแบ่งโซนพื้นที่ดูแลผู้ประสบภัย 3) เปิดศูนย์ และบ้าน เป็นสถานที่พักพิงผู้ประสบภัย โดยแจ้งให้องค์กรปกครองส่วนท้องถิ่นและ อพม. ทราบและใช้บริการได้ 4) ประชุม อพม.และ กพม.ตําบล อําเภอ สํารวจข้อมูลกลุ่มเด็ก สตรี คนพิการ ผู้ด้อยโอกาส ผู้สูงอายุ ที่ประสบภัยและต้องการช่วยเหลือพิเศษ สามารถแจ้งเจ้าหน้าที่แต่ละหน่วยได้ตลอด 24 ชั่วโมง 5) หน่วยงานในสังกัด พม. และศูนย์พัฒนาคุณภาพชีวิตและส่งเสริมอาชีพผู้สูงอายุจังหวัดนครพนม ร่วมบริจาคเงินและสิ่งของช่วยเหลือผู้ประสบภัย กับทางจังหวัด 6) หน่วยงาน พม. ลงพื้นที่ช่วยเหลือผู้ประสบภัย พร้อมช่วยเหลือเงินสงเคราะห์ครอบครัว ให้แก่ผู้สูงอายุและคนพิการ และมอบเครื่องอุปโภค บริโภค 7) ศูนย์คุ้มครองคนไร้ที่พึ่ง ร่วมกับคณะกรรมการเหล่ากาชาด และองค์กรเอกชน เยี่ยมผู้ประสบภัยและมอบสิ่งของ 8) ศูนย์พัฒนาการจัดสวัสดิการสังคมผู้สูงอายุจังหวัดนครพนม ออกเยี่ยมสอบประวัติประสบภัยผู้สูงอายุ เป็นต้น
พลตํารวจเอก อดุลย์กล่าวเพิ่มเติมว่า นอกจากนี้ หน่วยงานในสังกัด พม. ยังได้เตรียมแนวทางการฟื้นฟูให้กับผู้ประสบภัย ดังนี้ 1) พมจ. และหน่วยงานในจังหวัดเตรียมแผนการฟื้นฟูเยียวยาช่วยเหลือผู้ประสบภัยหลังน้ําลด 2) แต่ละหน่วยประสานข้อมูลร่วมกับอําเภอที่ได้รับมอบหมาย สํารวจปัญหาความต้องการการช่วยเหลือ เรื่องการปรับปรุงที่อยู่อาศัยให้กับกลุ่มผู้สูงอายุ คนพิการ 3) การฟื้นฟูด้านอาชีพและการจ้างงานในพื้นที่ และ 4) เตรียมเจ้าหน้าที่ นักสังคมสงเคราะห์ ดูแลด้านจิตใจ และคลายเครียด ปัญหาความกังวลเรื่องรายได้ การซ่อมแซมบ้านเรือน พื้นที่การเกษตรเสียหาย ภาวะหนี้สิน
"อย่างไรก็ตาม รัฐบาลโดยกระทรวง พม. ขอร่วมเป็นกําลังใจให้พี่น้องประชาชนที่ประสบภัยในพื้นที่จังหวัดนครพนม และทุกจังหวัดทั่วประเทศ ขอให้ทุกคนมีความเข้มแข็งและสามารถกลับใช้ชีวิตอย่างปกติสุขภายหลังเข้าสู่สภาวะปกติ”พลตํารวจเอก อดุลย์กล่าวในตอนท้าย